Die Keiappel boom kan strawwe ryp weerstaan en is matig droogtebestand. Dit is 'n klein, halfbladwisselende boom wat redelik stadig groei, meesal met 'n struikagtige voorkoms. Dovyalis caffra is twee slagtig en vroulike bome dra heldergeel vrugte wat mens aan appelkose laat dink. Die boom het nie 'n aggressiewe wortelstelsel nie en reageer gunstig op snoei. Hierdie eienskappe maak dit besonder geskik as houerboom asook vir aanplant in 'n klein tuin. Keiappel word somtyds aangeplant as heining. Dit is 'n gewilde bonsai.